ශ්‍රී ලංකා මෝටර් රථ හා යතුරුපැදි ධාවන තරග ඉතිහාසයේ පැරණිතම තරගාවලිය ලෙස හැඳින්වෙන ‍ෆොක්ස්හිල් සුපර්ක්‍රොස් 21වැනි තරගාවලිය ලබන මස 20 වැනිදා දියතලාවේදී පැවැත්වේ.ශ්‍රී ලංකා යුද හමුදා විද්‍යාපීඨය සහ ඔටෝ ස්පෝට්ස් ඩ්‍රයිවර්ස් ඇසෝෂියේෂන් එක්ව සංවිධානය කරන මෙවර තරගාවලියෙන් ලැබෙන ආදායම යුද හමුදා විද්‍යාපීඨයේ යටිතල පහසුකම් වැඩිදියුණු කිරීම සඳහා අරමුදල් රැස්කිරීම අපේක්ෂා කෙරේ.මේ වසරේ විශිෂ්ඨතම රියදුරන් හා ධාවකයින් තෝරා ගැනීමේ තරග ද ඇතුලුව මෝටර් රථ ධාවන තරග 12ක් හා යතුරු පැදි ධාවන තරග 14ක් මෙවර ෆොක්ස්හිල් සුපර්ක්‍රොස් තරගාවලියට ඇතුළත් වෙති.තරගාවලිය ශූරතා මෝටර් රථ තරග අශ්වබල 3500 හා 1600 කාණ්ඩයෙනුත්, යතුරුපැදි ධාවන තරග අශ්වබල 125 සහ 250 කාණ්ඩයෙනුත්, මේ වසරේ දෙසැම්බර් 31 දිනට අවුරුදු 16 සම්පූර්ණවන තරගකරුවන් සඳහා අශ්වබල85 කාණ්ඩයෙනුත් වර්ග කර ඇති අතර තරගයේ වැඩි උද්වේගයක් ඇති කිරීම සඳහා විශේෂ තරග ලෙස ඩිසල් ට්‍රක් සහ ජිප් රථ අශ්වබල 5500 හා 2500 ලෙසත් මෝටර් රථ අශ්වබල 1500 ලෙසත් වර්ග කර ඇත.ප්‍රධාන පෙළේ ඉන්දිය මෝටර් රථ ධාවකයින් දෙදෙනකු සහ යතුරුපැදි ධාවකයින් තිදෙනෙකු සමගින් දේශිය සහ විදේශිය තරගකරුවන් 200කට අධික පිරිසක් මෙවර තරගාවලියට සහභාගිවෙතැයි අපේක්ෂා කෙරේ.වසර 1913දී බ්‍රිතාන්‍යය “HMS FOX” නෞකාව මෙරටට පැමිණ නෞකාවේ කපිතාන් ඇතුළු පිරිස දියතලාවේ පිහිටි හමුදා කඳවුරක් වෙත ගිය අවස්ථාවේදී කදු මුදුනක් මත නෞකාවේ ලාංජනය වන නරියකුගේ රුවත් ඊට යටින් “HMS FOX” යන අකුරු හයත් “1913” ලෙස වර්ෂයත් සුදු පැහැති ගල් යොදාගනිමින් කළ නිර්මාණය හේතුවෙන් නරියා කන්ද ලෙසින් මේ කන්ද ප්‍රසිද්ධ විය.